钦定古今图书集成/明伦汇编/氏族典/第060卷 > 徐贞明
## 钦定古今图书集成/明伦汇编/氏族典/第060卷 > 徐贞明

按《明外史徐贞明传》：“贞明，字孺东，贵溪人。举隆庆五
年进士，知浙江山阴县，敏而有惠。万历三年，征为工
科给事中。会御史傅应祯获罪，贞明入狱调获，坐贬
太平府知事。十三年，累迁尚宝司丞。初，贞明为给事
中，上水利、军班二议，工部尚书郭朝宾则以水田劳
民，请俟异日，事遂寝。及贞明被谪至潞河，终以前议
可行”，乃著《潞河客谈》以毕其说。及贞明还朝，御史苏
瓒、徐待力言其说可行，而给事中王敬民又特疏论
荐。帝乃进贞明少卿，赐之敕，令往会抚按诸臣勘议。
贞明乃躬历京东州县，相原隰，度土宜，周览水泉分
合，列事宜以上。其年九月，遂命贞明兼监察御史，领
垦田使。又遍历诸河，穷源竟委，将大行疏濬，而奄人
勋戚之占闲田为业者，争言不便，为蜚语闻于帝。帝
惑之，罢贞明，还故官。寻乞假归。十八年卒。